SL Uradni list Evropske unije C 307/3

MNENJE KOMISIJE

z dne 27. novembra 2008

v skladu s členom 7 Direktive 98/37/ES Evropskega parlamenta in Sveta glede ukrepa prepovedi, ki so ga sprejeli madžarski organi v zvezi s kotno brusilko znamke POWER GT MD-2007-138

(Besedilo velja za EGP)

(2008/C 307/02)

1. Uradno obvestilo madžarskih organov

Člen 2(1) Direktive 98/37/ES o približevanju zakonov držav članic o strojih navaja, da države članice sprejmejo vse ustrezne ukrepe za zagotovitev, da se stroji, zajeti v Direktivi, lahko dajo v promet in začnejo uporabljati samo, če ne ogrožajo zdravja in varnosti ljudi ter, kadar je to primerno, domačih živali ali premoženja, in če so pravilno nameščeni in vzdrževani ter se uporabljajo za predvideni namen.

Člen 7(1) Direktive določa, da država članica ob ugotovitvi, da stroji z oznako „CE“, ki se uporabljajo v skladu s predvidenim namenom, lahko ogrozijo varnost ljudi in, kadar je to primerno, domačih živali ali premoženja, sprejme vse ustrezne ukrepe za umik takih strojev iz prometa, prepoved njihovega dajanja v promet, začetek uporabe ali uporabo ali za omejitev njihovega prostega pretoka. Država članica takoj obvesti Komisijo o vsakem takem ukrepu ter navede razlog za svojo odločitev.

Madžarski organi so 23. julija 2007 obvestili Evropsko komisijo o ukrepu prepovedi v zvezi z dajanjem v promet električne ročne kotne brusilke znamke POWER GT, tipa PG-AG 0110. Stroje je izdelala družba Zheijang Wuyi Gongli Electric Machine Co., Ltd, Feng Huang Shan Industrial Zone, Dong Gan, Wuyi County, Zheijang 321201, Kitajska, distribuirala pa družba REMOND Hungary Kft., H-1211 Budimpešta, Déli út 15/Aa.

V skladu s členom 7(2) Direktive se po posvetovanju z zadevnima strankama od Komisije zahteva, da odloči, ali je takšen ukrep upravičen ali ne. Če Komisija ugotovi, da je ukrep upravičen, obvesti države članice, da lahko sprejmejo vse ustrezne ukrepe v zvezi z zadevnimi stroji v skladu s svojimi obveznostmi iz člena 2(1).

2. Razlogi, ki so jih navedli madžarski organi

Ukrep, ki so ga sprejeli madžarski organi, izhaja iz neskladnosti kotne brusilke z naslednjimi bistvenimi zdravstvenimi in varnostnimi zahtevami iz Priloge I k Direktivi 98/37/ES (s sklicevanjem na specifikacije usklajenih evropskih standardov EN 50144-1:1998 Varnost električnih ročnih orodij – 1. del: Splošne zahteve in EN 50144-2-3:2002 Varnost električnih ročnih orodij – 2-3. del: Posebne zahteve za brusilnike, diskovne peskalnike in polirnike):

1.5.1 Električno napajanje in 1.5.6 – Požarna nevarnost

Stroj predstavlja požarno nevarnost zaradi nepritrjenih notranjih žic, ki lahko povzročijo kratek stik.

1.7.3 Označevanje

Simboli na izdelku niso bili dovolj obstojni.

3. Mnenje Komisije

Komisija je 15. novembra 2007 pisno pozvala družbo REMOND Hungary Kft., naj sporoči svoje pripombe glede ukrepa, ki so ga sprejeli madžarski organi.

Do danes ni prejela nobenega odgovora.

Vendar je dokumentacija, poslana Evropski komisiji, vsebovala pismo, ki ga je družba REMOND Hungary Kft. 7. marca 2007 poslala madžarskim organom, v katerem navaja, da ni mogla predložiti certifikata o skladnosti za zadevno kotno brusilko, ker ga od kitajskega proizvajalca ni nikoli prejela. Zato so svojim strankam že naročili, naj kotno brusilko vzamejo iz prometa, niso pa znali pojasniti, zakaj so bile nekatere še vedno na tržišču, potem ko so madžarske oblasti že sprejele ukrep.

Glede na razpoložljivo dokumentacijo Komisija meni, da so madžarsko organi dokazali, da se stroj, za katerega velja omejevalni ukrep prepovedi, ni v skladu z zgoraj navedenimi bistvenimi zdravstvenimi in varnostnimi zahtevami. Te neskladnosti povzročajo resno tveganje za osebe, ki zadevni stroj uporabljajo.

Zato Komisija po izvedbi predpisanega postopka meni, da je ukrep, ki so ga sprejeli madžarski organi, utemeljen.